SAUK-skorsings: Regsaksie dreig oor dissiplinêre verhoreArgieffoto Dirk Hermann, bestuurshoof van Solidariteit, het gesê Foeta Krige, uitvoerende regisseur van Monitor en Spektrum, Suna Venter, ŉ senior verslaggewer, en Thandeka Gqubule, ŉ sakeredakteur, is vanoggend ingelig dat hulle openbare verhore môre om 9:00 plaasvind. Volgens Hermann het die drie nie genoeg tyd gekry om voor te berei vir die verhore nie en het Solidariteit om dié rede versoek dat dit uitgestel word. Die vakbond het verder versoek dat die drie toegang tot regsverteenwoordiging moet hê tydens die verhore aangesien hul skorsing, volgens Solidariteit, met grondwetlike kwessies verband hou. Hermann het gesê indien die SAUK nie aan die eise gehoor gee nie, die vakbond die hof sal nader om ŉ bevel in die verband te kry. Volgens Hermann blyk dit dat die SAUK sy “veldtog van viktimisasie” nou verskerp het. “Die verhore is toevallig geskeduleer vir dieselfde tyd as wat plakkaatoptogte voor die SAUK se kantore in Johannesburg en Kaapstad gaan plaasvind.” Krige, Venter en Gqubule, is verlede Donderdag geskors. Die openbare uitsaaier het in hul skorsingsbriewe aangevoer dat hulle klank- en beeldmateriaal van gewelddadige betogings uitgesaai en dus ŉ direkte bevel verontagsaam het. Dit het egter later aan die lig gekom dat hulle geskors is omdat hulle tydens ŉ beplanningsvergadering nie saamgestem het met ŉ besluit dat die Right2Know (R2K) se protesoptogte teen die openbare uitsaaier nie deur die SAUK gedek mag word nie. Die R2K het Maandag optogte in Durban, Kaapstad en Johannesburg gehou teen Hlaudi Motsoeneng, bedryfshoof van die SAUK, se aankondiging vroeër vandeesmaand dat die SAUK nie meer beeld- of klankmateriaal gaan uitsaai van stakers wat openbare eiendom beskadig of aan die brand steek nie. Maroela Media het vroeër berig Busi Ntuli, uitvoerende vervaardiger van Special Assignment, Krivani Pillay, uitvoerende vervaardiger van SAfm se aktuele programme, en Jacques Steenkamp, senior ondersoekende joernalis, is ook vanoggend ingelig om dissiplinêre verhore by te woon. Dit kom nadat die drie vroeër die week ŉ sterk bewoorde brief aan Motsoeneng gerig het waarin hulle duidelikheid versoek het rakende “redaksionele beleid” en hul kommer uitspreek het oor die “onregverdige skorsings” van hul kollegas.